# N á r o d n á r a d a  S l o v e n s k e j r e p u b l i k y

**VI. volebné obdobie**

**Z á k o n**

z ... 2014,

**ktorým sa mení a dopĺňa zákon č. 7/2005 Z. z. o konkurze a reštrukturalizácii**

**a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 7/2005 Z. z. o konkurze a reštrukturalizácii a o zmene a doplnení niektorých zákonov v znení zákona č. 353/2005 Z. z., zákona č. 520/2005 Z. z., zákona č. 198/2007 Z. z., zákona č. 209/2007 Z. z., zákona č. 270/2008 Z. z., zákona č. 477/2008 Z. z., zákona č. 552/2008 Z. z., zákona č. 276/2009 Z. z., zákona č. 492/2009 Z. z., zákona č. 224/2010 Z. z., zákona č. 130/2011 Z. z., zákona č. 348/2011 Z. z. a zákona č. 305/2013 Z. z. sa mení a dopĺňa takto:

**1.** § 16 sa dopĺňa odsekom 3, ktorý znie:

„(3) Z dôvodu podľa odsekov 1 alebo 2 nemožno konkurzné konanie prerušiť opakovane.“.

**2.** V § 124 odsek 1 znie:

„(1) Každú prihlásenú pohľadávku správca s odbornou starostlivosťou preskúma a porovná s účtovnou a inou dokumentáciou dlžníka a so zoznamom záväzkov dlžníka; správca pritom prihliadne aj na vyjadrenia dlžníka a iných osôb, v rozsahu, v akom ich možno považovať za vecne preukázané a právne odôvodnené. Správca vykoná aj vlastné šetrenie s cieľom nestranne zistiť stav a dôvody spornosti prihlásenej pohľadávky. Správca prihlásenú pohľadávku poprie v spornom rozsahu len, ak pri skúmaní pohľadávky zistí, že prihlásená pohľadávka je čo do právneho dôvodu, vymáhateľnosti, výšky, zabezpečenia zabezpečovacím právom alebo poradia zabezpečovacieho práva sporná v miere, ktorá odôvodňuje predpoklad, že veriteľ prihlásenej pohľadávky nebude v prípade konania podľa odseku 4 úspešný. Správca nepoprie prihlásenú pohľadávku ako spornú čo do právneho dôvodu, vymáhateľnosti, výšky, zabezpečenia zabezpečovacím právom alebo poradia zabezpečovacieho práva iba z dôvodu, že spornosť vyplýva z účtovnej dokumentácie dlžníka, vyjadrení dlžníka alebo vyjadrení osôb, ktorých záujmy môžu byť ovplyvnené záujmami dlžníka, najmä jeho súčasných alebo predchádzajúcich právnych, účtovných alebo daňových poradcov.“.

**3.** § 124 sa dopĺňa odsekom 10, ktorý znie:

„(10) Ak správca poprie čo do právneho dôvodu, vymáhateľnosti alebo výšky prihlásenú pohľadávku nezabezpečeného veriteľa, môže mu v spornom rozsahu priznať hlasovacie práva; táto pohľadávka sa považuje na účely výkonu hlasovacích práva za zistenú. Ak správca neprizná prihlásenej pohľadávke nezabezpečeného veriteľa v popretom rozsahu hlasovacie práva, má tento veriteľ právo voči dlžníkovi na uspokojenie pohľadávky určenej súdom vo výške 50% z rozsahu určeného súdom v konaní podľa odseku 4, a to aj nad rámec reštrukturalizačného plánu; za uspokojenie pohľadávky v tomto prípade ručí správca.“.

**Čl. II**

Tento zákon nadobúda účinnosť 1. augusta 2014.